Selvom en stille og rolig opstart måske var at fortrække for den nye regionsrådsformand, så blev mandag en travl første dag på jobbet.

Den første hverdag i det nye år byder for mange nordjyder på en ny begyndelse. Det gælder også for 37-årige Mads Duedahl (V), der er ny formand for regionsrådet i Region Nordjylland. Mandag havde han første arbejdsdag, og allerede nu er han blevet præsenteret for mange af de nye opgaver, der venter. Vaccine-indsatsen er noget af det allervigtigste En af dagens første opgaver fandt sted i vaccinationscenteret på Håndværkervej i Aalborg. Her blev den nye formand for Region Nordjylland vist rundt og introduceret til hele vaccine-indsatsen. -	Vaccineindsatsen er noget af det allervigtigste, vi står overfor nu. Jeg havde da håbet, at jeg kunne få et par stille dage på kontoret her fra starten af og sætte mig godt ind i stoffet, men sandheden er jo bare, at jeg overtager Region Nordjylland lige på et tidspunkt, hvor corona bare buldrer derud af. Jeg bliver kastet lige ud i det, men sådan er det, siger Mads Duedahl (V). Udover et indblik i vacciner, så gav dagens besøg også den nye formand mulighed for at lægge stilen. Det er nemlig vigtigt for ham at bruge meget tid ude i virkeligheden og ikke kun bag skrivebordet. -	Når du møder folk i den dagligdag, de har, der hvor de har deres faglighed, så forstår man bedst muligt. Det er jo der, jeg kan høre om, hvad det er for nogle udfordringer, de står med i dagligdagen, siger regionsrådsformanden. Barselshotel står højt på listen Men det er ikke kun ved at være ude blandt folk, at Mads Duedahl har planer om, at nordjyderne skal kunne mærke, at vi fra i dag har fået en ny formand for regionsrådet. -	Man kommer til at mærke, at der kommer helt ny energi og friske øjne på rigtig meget. Jeg vil sætte fokus på at bruge ressourcerne anderledes, end vi gør. Vi skal lave en optimeringsplan, siger han. Og så vil den nye formand arbejde for, at der alligevel findes penge til et barselshotel ved det nye supersygehus. -	Nye mødre, der lige har været igennem deres første fødsel, skal også have mulighed for at komme på et barselshotel. Jeg har jo selv oplevet det de gange, jeg er blevet far, hvor vigtigt det er at have et sted, man kan komme hen, siger Mads Duedahl. Men inden planerne om et nyt barselshotel, var årets nytårskur næste punkt på mandagens dagsorden. En nytårskur, hvor også den nye mand for bordendens vigtigste vision for regionens fremtiden blev slået fast. -	Det er afgørende, at vi ser på, hvor presset vores sundhedsvæsen er. Vi har rigtig mange medarbejdere, der løber rigtig rigtig hurtigt, så vi skal flytte nogle midler ud i yderste led, så vi får flere kollegaer til de mennesker, der er ved at brænde sammen. Vi skal se på regler, og vi skal se på de ting, der står i vejen for, at hverdagen kan blive en smule lettere, siger Mads Duedahl.